Politiet undersøger nu, om der findes medgerningsmænd til episoden.

Midt- og Vestsjællands Politi har sigtet en 21-årig mand i forbindelse med to episoder om kanonslag, der blev kastet mod piger og dyr i Stevns.

Begge episoder fandt sted tirsdag aften. Ved den ene kastede en bilist et kanonslag mod en hest, hvorpå der sad en pige på tre og et halvt år.

Pigen faldt af hesten, og ifølge politiet var pigen nær blevet trampet på, ligesom hun blev trukket flere meter efter den forskrækkede hest.

I den anden sag blev der fra en bil kastet kanonslag mod en 12-årig pige og en veninde, der var ude at lufte en hund.

Borgere gav tip

Episoderne fik onsdag politiet til at efterlyse vidner samt oplysninger om en rød bil og dens fører.

Borgerne har hjulpet politiet med flere henvendelser i sagen, og det har ført til, at politiet har fundet frem til den 21-årige mand, der kommer fra Fakse.

I en pressemeddelelse oplyser Midt- og Vestsjællands Politi, at manden var "bruger af den beskrevne bil," og at der i bilen var genstande, "der sandsynliggjorde, at han stod bag kast med kanonslag."

Sigtes for at bringe lille pige i fare

Politiet har sigtet manden efter straffelovens paragraf 252 om at forvolde fare for andres liv eller førlighed.

Det sker, fordi politiet vurderer, at manden har bragt særligt den ridende pige i fare.

Politiet undersøger nu, om den 21-årige har en eller flere medgerningsmænd, der ligeledes skal sigtes i sagen.